OBK: Kommissie van ondersoek kom | Netwerk24
OBK: Kommissie van ondersoek kom
Deur Nellie Brand-Jonker 16 Augustus 2018 15:05
Dr. Dan Matjila, uitvoerende hoof van die OBK.
'n Kommissie van ondersoek kom oor die Openbare Beleggingskorporasie (OBK).
Die nasionale tesourie sê in 'n verklaring pres. Cyril Ramaphosa het daartoe ingestem dat 'n kommissie van ondersoek aangestel word oor die beweringe van onbehoorlike gedrag by die staatsonderneming.
Die OBK is die grootste batebestuurder in die land en bestuur onder meer die staatsamptenare se aftreefonds (GEPF).
Die opdrag van die kommissie van ondersoek sal insluit dat die OBK se bestuurs- en bedryfsmodel hersien moet word asook moontlik wysigings aan die wetgewing wat hom beheer, sy akte van oprigting en die raamwerk waarvolgens hy beleggingsbesluite neem.
Die name van die voorsitter van die kommissie en die ondersoekspan, asook die gedetailleerde opdrag, sal binnekort aangekondig word.
Tesourie het verwys na sy verklaring van 25 Julie.
Netwerk24 het reeds berig Nhlanhla Nene, minister van finansies, het in daardie verklaring aangekondig 'n onafhanklike ondersoek gaan na die sake van die OBK gedoen word.
Meer oor: Openbare Beleggingskorporasie | Obk | Nasionale Tesourie | Nhlanhla Nene | Kommissie Van Ondersoek